b'\n_START_ARTICLE_\nEmil Bemstr\xc3\xb6m\n_START_SECTION_\nSeuraura\n_START_PARAGRAPH_\nBemstr\xc3\xb6m on J\xc3\xa4rna SK:n kasvatti. H\xc3\xa4n oli kaudella 2014\xe2\x80\x932015 seuran U16-junioreiden paras pistemies ja maalintekij\xc3\xa4 tehoilla 30+22=52, kuten my\xc3\xb6s nousukarsintasarjassa tehoilla 5+3=8. Kaudeksi 2015\xe2\x80\x932016 Bemstr\xc3\xb6m siirtyi Leksands IF:n J18-junioreihin. H\xc3\xa4n voitti kauden p\xc3\xa4\xc3\xa4tteeksi J18 Allsvenskanin hopeaa. Kaudella 2016\xe2\x80\x932017 Bemstr\xc3\xb6m oli seuran J20-junioreiden paras maalintekij\xc3\xa4 ja nelj\xc3\xa4nneksi paras pistemies tehoilla 21+12=33. H\xc3\xa4n jakoi koko J20 SuperElitin maalip\xc3\xb6rssin viidennen sijan AIK IF:\xc3\xa4\xc3\xa4 ja Link\xc3\xb6ping HC:t\xc3\xa4 edustaneen Christian Blomqvistin kanssa. Bemstr\xc3\xb6m debytoi kauden aikana my\xc3\xb6s Leksandin SHL-joukkueessa, jossa h\xc3\xa4n pelasi viisi runkosarjaottelua ilman tehopisteit\xc3\xa4. Vain 17-vuotias Bemstr\xc3\xb6m teki SHL-debyyttins\xc3\xa4 20. lokakuuta 2016 Fr\xc3\xb6lunda HC:t\xc3\xa4 vastaan. H\xc3\xa4n sai ottelussa j\xc3\xa4\xc3\xa4aikaa 3.42 minuuttia. Leksandin kausi p\xc3\xa4\xc3\xa4ttyi putoamiseen HockeyAllsvenskaniin._NEWLINE_Columbus Blue Jackets varasi Bemstr\xc3\xb6min nelj\xc3\xa4nnell\xc3\xa4 kierroksella 117. pelaajana NHL:n varaustilaisuudessa 2017. Kaudella 2017\xe2\x80\x932018 h\xc3\xa4n teki Leksandin Allsvenskan-joukkueessa 33 runkosarjaottelussa tehot 8+7=15 ja 11 SHL:n nousukarsintasarjan ottelussa kaksi maalia._NEWLINE_Kaudeksi 2018\xe2\x80\x932019 Bemstr\xc3\xb6m siirtyi kaksivuotisella SHL-sopimuksella Djurg\xc3\xa5rdens IF:\xc3\xa4\xc3\xa4n. H\xc3\xa4n teki ensimm\xc3\xa4isen miesten p\xc3\xa4\xc3\xa4sarjamaalinsa Mestarien liigan avausottelussa 31. elokuuta 2018 vieraissa ylivoimalla t\xc5\xa1ekkil\xc3\xa4ist\xc3\xa4 HC T\xc5\x99ineci\xc3\xa4 vastaan. Bemstr\xc3\xb6m ker\xc3\xa4si ottelusta teholukeman +1. Ensimm\xc3\xa4isen SHL-maalinsa h\xc3\xa4n teki runkosarjan avauskierroksella 15. syyskuuta 2018 vieraissa Fr\xc3\xb6lunda HC:t\xc3\xa4 vastaan._NEWLINE_Toukokuussa 2019 Bemstr\xc3\xb6m solmi kolmevuotisen tulokassopimuksen Columbus Blue Jacketsin kanssa.\n_START_SECTION_\nMaajoukkueura\n_START_PARAGRAPH_\nBemstr\xc3\xb6m pelasi alle 20-vuotiaiden MM-kilpailuissa vuonna 2019, jolloin h\xc3\xa4n oli tehoilla 4+2=6 Ruotsin paras pistemies ja jakoi joukkueen sis\xc3\xa4isen maalip\xc3\xb6rssin voiton Erik Br\xc3\xa4nnstr\xc3\xb6min kanssa. Valmennus valitsi Bemstr\xc3\xb6min Ruotsin turnauksen yhdeksi kolmesta parhaasta pelaajasta. H\xc3\xa4net valittiin my\xc3\xb6s Slovakiaa vastaan pelatun alkulohkon ottelun p\xc3\xa4\xc3\xa4tteeksi joukkueensa ottelun parhaaksi pelaajaksi._NEWLINE_Bemstr\xc3\xb6m pelasi my\xc3\xb6s alle 18-vuotiaiden MM-kilpailuissa vuonna 2017 ja alle 18-vuotiaiden Ivan Hlinkan muistoturnauksessa vuonna 2016. Yhteens\xc3\xa4 h\xc3\xa4n on pelannut 18 nuorten ja 21 poikien maaottelua._NEWLINE_Ruotsin A-maajoukkueessa Bemstr\xc3\xb6m on pelannut kolme ottelua tehden kolme maalia. H\xc3\xa4n teki A-maajoukkuedebyyttins\xc3\xa4 vain 19-vuotiaana Sweden Hockey Gamesissa 7. helmikuuta 2019 Tukholman Hovetissa T\xc5\xa1ekki\xc3\xa4 vastaan. Bemstr\xc3\xb6m merkittiin heti Ruotsin ykk\xc3\xb6sketjun oikeaan laitaan Dennis Rasmussenin ja Jakob Liljan viereen. H\xc3\xa4n teki ottelussa my\xc3\xb6s ensimm\xc3\xa4isen A-maajoukkuemaalinsa ylivoimalla.\n_START_SECTION_\nMuuta\n_START_PARAGRAPH_\nBemstr\xc3\xb6min pikkuveli Linus pelasi j\xc3\xa4\xc3\xa4kiekkoa hy\xc3\xb6kk\xc3\xa4\xc3\xa4j\xc3\xa4n\xc3\xa4 B-junioriksi asti. Veljesten is\xc3\xa4 J\xc3\xb6rgen Bemstr\xc3\xb6m pelasi omalla urallaan yli 500 Elitserien-ottelua ja h\xc3\xa4n toimi S\xc3\xb6dert\xc3\xa4lje SK:n kapteenina vuodet 2006\xe2\x80\x932009. My\xc3\xb6s veljesten set\xc3\xa4 Stefan Bemstr\xc3\xb6m pelasi omalla urallaan puolustajana 477 Elitserien-ottelua.'